贈趙月麓之霅
作者：衛宗武
朝代：宋

paragraphs: 乍合成乍離，歲月何飄忽。
重來吾愈老，喜復遂良覿。
月麓號新改，簪裳亦殊昔。
議論羲皇前，咳唾煙霞出。
囊中詩一編，語到不可及。
清圓粲珠璣，雅正諧呂律。
新吟多感慨，能使鬼神泣。
洗耳聽談玄，有言皆造極。
豁然啟其蒙，不覺膝欲屈。
一碧涵千峰，吳興山水窟。
來辦結構資，丹砂鑄僊骨。
魯公千載祠，已仆誰復植。
新宇儻落成，端莊厲忠直。
滔滔姦佞夫，見使心怵惕。
雖爲老氏徒，未廢儒者術。
我有招隠廬，亦足以棲白。
安能挽之留，共勘先天易。